b'\n_START_ARTICLE_\nEmil Korytko\n_START_SECTION_\nOtro\xc5\xa1tvo in \xc5\xa1tudij\n_START_PARAGRAPH_\nV Lvovu (danes Lviv) v Ukrajini je \xc5\xa1tudiral filozofijo. Zaradi suma izdaje je bil priprt, a kljub temeljiti preiskavi niso zoper njega na\xc5\xa1li obremenilnih dokazov, zato so obto\xc5\xbenico opustili. Kot je danes znano, je bil \xc4\x8dlan podtalne organizacije in skupaj s somi\xc5\xa1ljeniki razdeljeval letake z revolucionarno vsebino, ki so jih tiskali v skrivnih tiskalnicah. Zaradi podtalnih dejavnosti so ga pregnali iz domovine.\n_START_SECTION_\nIzgnanstvo v Ljubljani\n_START_PARAGRAPH_\nKorytka je kot politi\xc4\x8dnega prestopnika Klemens von Metternich obsodil na internacijo v Ljubljani, kjer se je kmalu spoprijateljil s takratnimi intelektualci in vplivnimi osebami. Izpostaviti velja osebnosti kot so Bla\xc5\xbe Crobath, Matija \xc4\x8cop in France Pre\xc5\xa1eren, ki naj bi mu pomagal pri u\xc4\x8denju sloven\xc5\xa1\xc4\x8dine, le ta pa naj bi mu v zameno dajal in\xc5\xa1trukcije iz poljskega jezika. Prav tako naj bi, vse do prepovedi s strani Metternicha, s Pre\xc5\xa1ernom hodila na dalj\xc5\xa1e izlete. Njegovo \xc5\xbeivljenje v Ljubljani je bilo strogo nadzorovano, policiji je celo moral sporo\xc4\x8dati, kdo so njegovi prijatelji. V Ljubljani se je seznanil z idejo ilirizma in postal zagovornik slovanske vzajemnosti. Bil je trdnega prepri\xc4\x8danja, da si sloven\xc5\xa1\xc4\x8dina zaslu\xc5\xbei ohranitev v knji\xc5\xbenem jeziku. Za slovensko kulturo je pomemben kot zbiralec slovenskih ljudskih pesmi. Tako je po njegovi smrti, med letoma 1839 in 1944, v petih zvezkih iz\xc5\xa1la njegova zbirka \xc5\x9elov\xc3\xa9n\xc5\x9fke p\xc3\xa9\xc5\x9fmi, krajnskiga nar\xc3\xb3da, natisnjene v tiskarni Jo\xc5\xbeefa Blaznika. Sodeloval je tudi v beletristi\xc4\x8dnem \xc4\x8dasopisu Carniolia, kjer je med drugimi od de\xc5\xbeelnega guvernerja \xc5\xa0midburga (nem. Schmidburg) dobil dovoljenje za objavo dvanajstih slik kranjskih narodnih no\xc5\xa1, ki so ohranjene \xc5\xa1e danes. Pokopan je na ljubljanskem Navju.\n_START_SECTION_\nObele\xc5\xbebe\n_START_PARAGRAPH_\nPo Korytku je poimenovana Korytkova ulica v Ljubljani, ob kateri stojita Univerzitetni klini\xc4\x8dni center Ljubljana in Medicinska fakulteta v Ljubljani. Novembra 2013 je v organizaciji Veleposlani\xc5\xa1tva Republike Poljske in Univerze v Ljubljani potekalo praznovanje 200. obletnice Korytkovega rojstva. V Narodni in univerzitetni knji\xc5\xbenici je od 7. novembra na ogled razstava o Korytku z doslej \xc5\xa1e neobjavljenimi rokopisi. Izdana je bila tudi spominska po\xc5\xa1tna znamka.'